Povzetek mnenja evropskega nadzornika za varstvo podatkov o predlogu direktive Evropskega parlamenta in Sveta o povrnitvi in odvzemu sredstev

(2022/C 425/02)

(Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)

Evropska komisija je 25. maja 2022 objavila predlog direktive Evropskega parlamenta in Sveta o povrnitvi in odvzemu sredstev (v nadaljnjem besedilu: predlog).

Cilj predloga je okrepiti zmogljivosti pristojnih organov držav članic za identifikacijo, začasno zavarovanje in upravljanje sredstev; okrepiti in razširiti zmogljivosti za odvzem, tako da bodo zajete vse upoštevne kriminalne dejavnosti, ki jih izvajajo organizirane hudodelske združbe, kar bo omogočilo odvzem vseh zadevnih sredstev; ter izboljšati sodelovanje med organi, vključenimi v povrnitev sredstev.

ENVP ugotavlja, da lahko obdelava osebnih podatkov v okviru povrnitve in odvzema sredstev, predvidena v predlogu, znatno vpliva na zadevne posameznike in pomeni poseg v pravice posameznikov, ki jih zagotavlja Listina EU o temeljnih pravicah, vključno s pravico do varstva podatkov. Zato pozdravlja dejstvo, da predlog izrecno poudarja poseben pomen zagotavljanja varstva osebnih podatkov v skladu s pravom Unije pri obdelavi podatkov v skladu s predlogom.

Kljub temu dvomi, da so lahko posebne kategorije osebnih podatkov iz Priloge II.B.(2)(c)(v) k Uredbi (EU) 2016/794 Evropskega parlamenta in Sveta (1) (npr. identifikacijske informacije s področja sodne medicine, kot so prstni odtisi, profil DNK, ugotovljen na podlagi nekodirajočega dela DNK, profil glasu, krvna skupina, podatki o zobovju ali vedenjski podatki), na katere se nanaša predlog, dejansko pomembne v posebnem okviru povrnitve sredstev in ali bi morale biti na voljo za čezmejno izmenjavo med uradi za odvzem premoženjske koristi.

Poleg tega ENVP meni, da bi morala nacionalna zakonodaja, s katero se prenaša predlagana direktiva, imenovati pristojni organ (ali organe), ki bo odgovoren za upravljanje registra začasno zavarovanih in odvzetih sredstev ter bo tako prevzel vlogo upravljavca podatkov v skladu s členom 3(8) direktive o varstvu podatkov pri preprečevanju, odkrivanju in preiskovanju kaznivih dejanj. V predlogu bi bilo treba tudi jasno določiti namene, za katere je mogoče neposredno in takoj dostopati do centraliziranih registrov in iskati po njih.

ENVP v zvezi s sodelovanjem z organi in agencijami EU opozarja, da mora vsaka izmenjava in nadaljnja obdelava osebnih podatkov v okviru predvidenega sodelovanja potekati strogo v skladu z določbami poglavja IX uredbe EU (2) o varstvu podatkov in posebnimi pravili o varstvu podatkov v pravnih aktih o ustanovitvi agencij Unije.

1. UVOD

1. Evropska komisija je 25. maja 2022 objavila predlog direktive Evropskega parlamenta in Sveta o povrnitvi in odvzemu sredstev ( 3 ) (v nadaljnjem besedilu: predlog).

2. V skladu z obrazložitvenim memorandumom ( 4 ) so cilji predloga naslednji: — okrepiti zmogljivosti pristojnih organov za identifikacijo, začasno zavarovanje in upravljanje sredstev; — okrepiti in razširiti zmogljivosti za odvzem, tako da bodo zajete vse upoštevne kriminalne dejavnosti, ki jih izvajajo organizirane hudodelske združbe, kar bo omogočilo odvzem vseh zadevnih sredstev; — izboljšati sodelovanje med vsemi akterji, vključenimi v povrnitev sredstev, in spodbujati bolj strateški pristop k povrnitvi sredstev.

3. To mnenje ENVP je podano kot odgovor na posvetovanje, ki ga je Evropska komisija opravila 25. maja 2022 v skladu s členom 42(1) uredbe EU o varstvu podatkov. ENVP pozdravlja sklic na to posvetovanje v uvodni izjavi 51 predloga. V zvezi s tem pozitivno ocenjuje tudi dejstvo, da je bilo z njim že opravljeno neuradno posvetovanje v skladu z uvodno izjavo 60 uredbe EU o varstvu podatkov.

7. SKLEPNE UGOTOVITVE

22. Glede na navedeno ENVP podaja naslednja priporočila: (1) v zvezi s členom 9(1) naj se iz predloga izključi možnost izmenjave posebnih kategorij osebnih podatkov iz Priloge II.B.(2)(c)(v) (identifikacijske informacije s področja sodne medicine, kot so prstni odtisi, profil DNK, ugotovljen na podlagi nekodirajočega dela DNK, profil glasu, krvna skupina, podatki o zobovju ali vedenjski podatki), razen če obstajajo prepričljivi objektivni argumenti v podporo njihovi nujnosti in sorazmernosti; (2) v zvezi s členom 26 naj se od držav članic zahteva, da določijo, kateri pristojni organ (ali organi) so odgovorni za upravljanje registra, ter jasno določiti namene, za katere je mogoče neposredno in takoj dostopati do centraliziranih registrov in iskati po njih.

V Bruslju, 19. julija 2022 Wojciech Rafał WIEWIÓROWSKI

(1) Uredba (EU) št. 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).

(2) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

(3) COM(2022) 245 final.

(4) COM(2022) 245 final, str. 2.